九日次前韵答賦德久
作者：韓淲
朝代：宋

paragraphs: 客裏素秋節，誰復同襟期。
黄花雖滿眼，何意采摘之。
古今曠達人，把此顔爲怡。
謂可制頹齡，屬興深于茲。
淵明南山下，放浪東籬枝。
白衣縱莫至，自惜草木姿。
斯辰天陰陰，雲深翳晴曦。
更想杜陵老，抱病登臺時。
我欲事嘯歌，舒憂以娛悲。
悠悠時序心，摇毫漫致詞。